Mujin tuotteita valmistetaan muun muassa Myanmarissa, Vietnamissa ja Laosissa. Yrityksen Laosissa valmistetut ostoskassit tulivat aikoinaan kuuluisaksi siksi, että niiden valmistuspaikka etsittiin nimenomaan mahdollisimman halvan hinnan perusteella. Mujin Helsingin myymälän edessä jonottaneille suomalaisille ilmaiseksi jaetut Ämpäri-ostoskassit on myös valmistettu Laosissa.

Finnwatch päätti selvittää, millä tolalla vastuullisuusasiat yrityksessä ovat. Lähetimme Mujin markkinointia Suomessa hoitavalle viestintätoimistolle kysymyksiä kahdesta Mujin hittituotteesta: edellä mainituista, Laosissa valmistetuista Ämpäri-ostoskasseista ja tuoksudiffuusereista. Tuotteisiin merkittyjen tietojen mukaan tuoksudiffuuserit on valmistettu Kiinassa, mikä sekin on riskimaa. Kun vastaukset lopulta saatiin Japanista saakka, ei niistä herunut paljoakaan konkreettista tietoa.

Mujin mukaan sen suorat tavarantoimittajat, joista suurin osa on japanilaisia yleisiä kauppahuoneita (sogo shosha), ovat sitoutuneet yrityksen Code of Conduct -toimintaperiaatteisiin, jotka perustuvat YK:n Global Compact -aloitteeseen ja Kansainvälisen työjärjestön ILO:n perussopimuksiin. Code of Conduct ei kuitenkaan ole julkinen eikä sitä saa nähtäväkseen edes pyytämällä. Mujin mukaan tämä johtuu siitä, että Code of Conductia päivitetään parhaillaan.

Mujin mukaan Code of Conductin noudattamista valvoo kolmas osapuoli, jonka nimeä yritys ei kerro julkisuuteen. Tämä puolestaan johtuu Mujin mukaan siitä, että se on parhaillaan etsimässä itselleen uusia liikekumppaneita. Samasta syystä Muji ei myöskään kerro tarkemmin, missä Ämpäri-ostoskassit tai tuoksudiffuuserit valmistetaan, tai sen organisaation nimeä, joka on kuulemma sertifioinut Ämpäri-ostoskassien valmistukseen käytetyn puuvillan. Selitys on vähintäänkin kummallinen. Yritys kuitenkin vahvistaa, että sen tuotteissa käytetään muun muassa intialaista, turkkilaista ja kiinalaista alkuperää olevaa puuvillaa. Hiilijalanjälkiä koskeviin kysymyksiin ei saatu lainkaan vastauksia.